
Στην Αθήνα σήμερα ________ 2023 μεταξύ: 
αφενός της εταιρείας με την επωνυμία «ΕΤΑΙΡΙΑ ΥΔΡΕΥΣΕΩΣ ΚΑΙ ΑΠΟΧΕΤΕΥΣΕΩΣ ΠΡΩΤΕΥΟΥΣΗΣ ΑΝΩΝΥΜΗ ΕΤΑΙΡΙΑ» (Ε.ΥΔ.Α.Π. Α.Ε.) με ΑΦΜ 094079101, της ΔΟΥ ΦΑΕ ΑΘΗΝΩΝ, με αριθμό Γ.Ε.ΜΗ. 121578960000  που εδρεύει στο Γαλάτσι Αττικής (Ωρωπού 156, Τ.Κ. 11146) (εφεξής, ο «Πάροχος Εμπιστευτικών Πληροφοριών»), η οποία εκπροσωπείται νόμιμα για την υπογραφή της παρούσας από τον Διευθύνοντα Σύμβουλο κ. Χαράλαμπο Σαχίνη με βάση την υπ’ αριθμ. 20369/07.08.2019 Απόφαση του Διοικητικού Συμβουλίου και
αφετέρου της εταιρείας με την επωνυμία «………………….» και το διακριτικό τίτλο «………..» με ΑΦΜ ……………, της ΔΟΥ ………………, με αριθμό Γ.Ε.ΜΗ. …………… που εδρεύει ……………………., Τ.Κ. ……………….., (εφεξής, ο «Λήπτης Εμπιστευτικών Πληροφοριών»), η οποία εκπροσωπείται νόμιμα για την υπογραφή της παρούσας από …………………………….,
συμφωνήθηκαν και έγιναν αμοιβαία αποδεκτά τα εξής:
Άρθρο 1 
Με την υπ’ αριθμ. 21034/20.07.2022 Απόφαση του Διοικητικού Συμβουλίου της Ε.ΥΔ.Α.Π. Α.Ε., αποφασίσθηκε η διενέργεια ανοικτού δημόσιου ηλεκτρονικού διαγωνισμού άνω των ορίων για την «ΠΡΟΜΗΘΕΙΑ ΗΛΕΚΤΡΙΚΗΣ ΕΝΕΡΓΕΙΑΣ ΣΤΙΣ ΕΓΚΑΤΑΣΤΑΣΕΙΣ ΤΗΣ Ε.ΥΔ.Α.Π. Α.Ε., ΕΚΤΙΜΩΜΕΝΗΣ ΕΤΗΣΙΑΣ ΚΑΤΑΝΑΛΩΣΗΣ 165.400,00 MWh» (Δ7750). 
Στο πλαίσιο αυτό, ο Πάροχος Εμπιστευτικών Πληροφοριών προτίθεται να χορηγήσει συγκεκριμένες εμπιστευτικές πληροφορίες στον Λήπτη, προκειμένου αυτός να υποβάλλει την προσφορά του στο διαγωνισμό για την «ΠΡΟΜΗΘΕΙΑ ΗΛΕΚΤΡΙΚΗΣ ΕΝΕΡΓΕΙΑΣ ΣΤΙΣ ΕΓΚΑΤΑΣΤΑΣΕΙΣ ΤΗΣ Ε.ΥΔ.Α.Π. Α.Ε., ΕΚΤΙΜΩΜΕΝΗΣ ΕΤΗΣΙΑΣ ΚΑΤΑΝΑΛΩΣΗΣ 165.400,00 MWh» (εφεξής, ο «Σκοπός»), και επιθυμεί να διασφαλίσει ότι ο Λήπτης θα διατηρήσει το απόρρητο των εμπιστευτικών πληροφοριών.
Λαμβάνοντας υπόψη τα ανωτέρω σε συνδυασμό με την αναγκαιότητα πρόσβασης του Λήπτη Πληροφοριών σε συγκεκριμένες πληροφορίες και δεδομένα εμπιστευτικού χαρακτήρα του Παρόχου Πληροφοριών προκειμένου να αξιολογήσει την υποβολή προσφοράς στον εν λόγω διαγωνισμό, τα Μέρη δια της παρούσας προβαίνουν στις κατωτέρω διατυπώσεις ως ειδικότερα ορίζονται.
Άρθρο 2
2.1. Στα πλαίσια του ως άνω Σκοπού, ο Πάροχος Εμπιστευτικών Πληροφοριών θα παράσχει τις εξής εμπιστευτικές πληροφορίες (και τυχόν διευκρινιστικές πληροφορίες επ’ αυτών):
Πρώτη ομάδα: α1) Κατάλογος των αριθμών παροχής ηλεκτρικής ενέργειας των εγκαταστάσεων της ΕΥΔΑΠ με είδος Τιμολογίου, συμφωνημένη ισχύ και ετήσια κατανάλωση και α2) ετήσιες αναγραφές ενεργού & άεργου ισχύος όλων των εγκ/σεων Μέσης Τάσης της ΕΥΔΑΠ ανά 15 λεπτά της ώρας, όπως αυτές λαμβάνονται από τη σχετική εφαρμογή της ΔΕΔΔΗΕ Α.Ε.
 (εφεξής οι «Εμπιστευτικές Πληροφορίες»),
των οποίων ο Λήπτης Εμπιστευτικών Πληροφοριών θα λάβει γνώση και θα τις χρησιμοποιήσει στα πλαίσια του Σκοπού.
Στο μέτρο που ο Λήπτης Εμπιστευτικών Πληροφοριών λαμβάνει Εμπιστευτικές Πληροφορίες οι οποίες περιέχουν Προσωπικά Δεδομένα του Παρόχου Εμπιστευτικών Πληροφοριών, τότε ο Λήπτης οφείλει να συμμορφώνεται με τον Γενικό Κανονισμό Προστασίας Δεδομένων (ΕΕ) 2016/679, καθώς και με την ισχύουσα εθνική νομοθεσία (Ν. 4624/2019, Ν. 2472/1997, Ν. 3471/2006), σχετικά με την προστασία των φυσικών προσώπων όσον αφορά την επεξεργασία δεδομένων προσωπικού χαρακτήρα, καθώς και κάθε πράξη (κατευθυντήρια γραμμή, απόφαση, οδηγία, γνωμοδότηση κλπ.) που εκδίδεται από την αρμόδια Εποπτική Αρχή και θεσμικά όργανα σχετικά με την προστασία των προσωπικών δεδομένων. 
Επίσης, ο Λήπτης οφείλει:
 (Α) να μην τροποποιεί, συμπληρώνει ή αλλοιώνει το περιεχόμενο των Προσωπικών Δεδομένων και να μην αποκαλύπτει ή επιτρέπει την αποκάλυψή τους σε οποιοδήποτε τρίτο χωρίς την προηγούμενη έγγραφη συναίνεση του Μέρους που κοινοποιεί τις Εμπιστευτικές Πληροφορίες, 
(Β) καθ' οιονδήποτε χρόνο να εφαρμόζει κατάλληλα τεχνικά και οργανωτικά μέτρα για την προστασία των Προσωπικών Δεδομένων από μη εξουσιοδοτημένη ή μη σύννομη επεξεργασία και από τυχαία απώλεια, καταστροφή, ζημία, τροποποίηση ή αποκάλυψη, 
(Γ) να ενημερώνει το Μέρος που κοινοποιεί τις Εμπιστευτικές Πληροφορίες εντός πέντε (5) εργάσιμων ημερών, εάν ο Λήπτης λάβει: 
(i) αίτημα από ένα Υποκείμενο των Δεδομένων σχετικά με αντίρρηση στην πρόσβαση ή ενημέρωση για την πρόσβαση στα Προσωπικά Δεδομένα του εν λόγω Υποκειμένου, ή 
(ii) παράπονο ή αίτημα που σχετίζεται με τις υποχρεώσεις του Μέρους που κοινοποιεί τις Εμπιστευτικές Πληροφορίες σύμφωνα με τη Νομοθεσία περί Προστασίας Δεδομένων ή 
(iii) κάθε άλλη επικοινωνία που σχετίζεται άμεσα ή έμμεσα με την επεξεργασία Προσωπικών Δεδομένων σε σχέση με την παρούσα Συμφωνία, 
(Δ) να παράσχει στο Μέρος που κοινοποιεί τις Εμπιστευτικές Πληροφορίες κάθε συνεργασία και υποστήριξη αναφορικά με οιοδήποτε παράπονο ή αίτημα αναφορικά με Προσωπικά Δεδομένα συμπεριλαμβανομένης της: 
(i) παροχής στο Μέρος που κοινοποιεί τις Εμπιστευτικές Πληροφορίες όλων των στοιχείων του παραπόνου ή αιτήματος, 
(ii) της συμμόρφωσης με το αίτημα πρόσβασης στα δεδομένα εντός των σχετικών περιθωρίων που ορίζονται στη Νομοθεσία περί Προστασίας Δεδομένων αλλά αυστηρά σύμφωνα με τις οδηγίες του Μέρους που κοινοποιεί, 
(iii) της παροχής στο Μέρος που κοινοποιεί τις Εμπιστευτικές Πληροφορίες κάθε Προσωπικού Δεδομένου στην κατοχή του αναφορικά με ένα Υποκείμενο Δεδομένων που υποβάλλει παράπονο ή αίτημα, εντός των χρονικών πλαισίων που απαιτούνται από το Μέρος που κοινοποιεί τις Εμπιστευτικές Πληροφορίες και 
(iv) της παροχής στο Μέρος που κοινοποιεί τις Εμπιστευτικές Πληροφορίες κάθε πληροφορίας που ζητείται από αυτό. 
2.2. Οι Εμπιστευτικές Πληροφορίες, υπό οποιαδήποτε μορφή και αν παρασχεθούν από τον Πάροχο Εμπιστευτικών Πληροφοριών στον Λήπτη Εμπιστευτικών Πληροφοριών, έχουν απόλυτα εμπιστευτικό χαρακτήρα και γνωστοποιούνται από το ένα Μέρος στο άλλο, στα πλαίσια που αναφέρονται στο άρθρο 1 της παρούσας. 
2.3. Η σύναψη ή/και η εκτέλεση της παρούσας Συμφωνίας δεν συνεπάγεται, σε καμία περίπτωση, ούτε υπονοεί με κανέναν τρόπο τη σύναψη της σύμβασης παροχής υπηρεσιών. 
2.4. Η χορήγηση των Εμπιστευτικών Πληροφοριών από τον Πάροχο Εμπιστευτικών Πληροφοριών δεν μπορεί να θεωρηθεί ως μεταβίβαση ή παραχώρηση οποιωνδήποτε δικαιωμάτων πνευματικής ή/και βιομηχανικής ιδιοκτησίας του μέρους αυτού, ενδεικτικά αναφερόμενων των δικαιωμάτων επί σημάτων (ημεδαπών, κοινοτικών ή διεθνών), άλλων διακριτικών γνωρισμάτων της Ε.ΥΔ.Α.Π. Α.Ε., προϊόντων ή υπηρεσιών του, των δικαιωμάτων ευρεσιτεχνίας, της τεχνογνωσίας του καθώς και άλλων τυχόν δικαιωμάτων. 
2.5. Ο Λήπτης Εμπιστευτικών Πληροφοριών δύναται να χρησιμοποιήσει τις Εμπιστευτικές Πληροφορίες  μόνο για τον ως άνω Σκοπό και δύναται να τις γνωστοποιεί μέσα στα πλαίσια του Σκοπού μόνο στους υπαλλήλους, συνεργάτες, υπεργολάβους ή προστηθέντες του (εφεξής, οι «Προστηθέντες») οι οποίοι, στα πλαίσια της επιχειρηματικής δραστηριότητάς του, απαιτείται να έχουν πρόσβαση για την ικανοποίηση του Σκοπού. Ο Λήπτης Εμπιστευτικών Πληροφοριών αναλαμβάνει με την παρούσα την υποχρέωση να λάβει όλα τα απαραίτητα μέτρα, ώστε η ίδια επιβεβλημένη εχεμύθεια να τηρηθεί και από τους Προστηθέντες του.
2.6. Για τον ως άνω λόγο οι Προστηθέντες που θα χρησιμοποιηθούν από τον Λήπτη Εμπιστευτικών Πληροφοριών, θα έχουν ενημερωθεί και δεσμευθεί προηγουμένως ως προς την εμπιστευτικότητα των εν λόγω Εμπιστευτικών Πληροφοριών. Συνεπώς, ο Λήπτης Εμπιστευτικών Πληροφοριών υποχρεούται να δεσμεύει τους Προστηθέντες του για την τήρηση της ως άνω υποχρέωσης. Επιπροσθέτως ο Λήπτης Εμπιστευτικών Πληροφοριών υποχρεούται να ενημερώσει τους Προστηθέντες του και για την αστική και ποινική ευθύνη τους σε περίπτωση παράβασης οποιωνδήποτε υποχρεώσεών τους που απορρέουν από την παρούσα Συμφωνία. 
2.7. Ο Λήπτης Εμπιστευτικών Πληροφοριών δηλώνει ότι δεν θα προβεί σε οποιαδήποτε αναπαραγωγή των Εμπιστευτικών Πληροφοριών χωρίς την έγγραφη συναίνεση του άλλου Μέρους, παρά μόνο μέσα στα πλαίσια του ως άνω Σκοπού. Επίσης δεσμεύεται ότι θα επιστρέψει στον Πάροχο Εμπιστευτικών Πληροφοριών κάθε Εμπιστευτική Πληροφορία και τυχόν αναπαραγωγή της, σε οποιαδήποτε μορφή αποθήκευσης ή ανάκτησης, με:
1.  την ολοκλήρωση του Σκοπού και την διαδικασία κατακύρωσης της σύμβασης, ή
1.  την ολοκλήρωση εκτέλεσης της σύμβασης παροχής υπηρεσιών εφόσον κηρυχθεί ανάδοχος.
Συγκεκριμένα, ο Λήπτης, σε οποιαδήποτε περίπτωση καταστεί τρίτο μέρος ως προς τη Διαγωνιστική Διαδικασία (ενδεικτικά, και όχι περιοριστικά, σε περίπτωση που αποκλειστεί, απορριφθεί η προσφορά του, κηρυχθεί έκπτωτος κλπ.) και, σε κάθε περίπτωση, κατόπιν αιτήματος του Παρόχου Εμπιστευτικών Πληροφοριών, θα επιστρέψει όλα τα υλικά, τα αντίγραφα και τα αρχεία των Εμπιστευτικών Πληροφοριών στον Πάροχο Εμπιστευτικών Πληροφοριών, θα καταστρέψει ή θα διαγράψει οποιαδήποτε Εμπιστευτική Πληροφορία κατέχει, συμπεριλαμβανομένων τυχόν Εμπιστευτικών Πληροφοριών που περιέχονται σε οποιοδήποτε υλικό και έγγραφο που εκπονήθηκαν από τον Λήπτη ή καταγράφονται σε οποιαδήποτε συσκευή μνήμης και δεν θα διατηρεί αντίγραφα ή αρχεία των Εμπιστευτικών Πληροφοριών. Ο Λήπτης οφείλει περαιτέρω να παράσχει σχετική υπεύθυνη δήλωση στον Πάροχο Εμπιστευτικών Πληροφοριών που θα αναφέρει τα ανωτέρω και επιβεβαιώνει ότι δεν έχουν διατηρηθεί Εμπιστευτικές Πληροφορίες. Σε κάθε περίπτωση ο Λήπτης Εμπιστευτικών Πληροφοριών υποχρεούται να τηρήσει απόλυτη εχεμύθεια ως προς τις παρεχόμενες σ’ αυτόν Εμπιστευτικές Πληροφορίες και να μην τις αποκαλύψει, άμεσα ή έμμεσα, προφορικά ή εγγράφως ή με οποιονδήποτε άλλο τρόπο σε οποιονδήποτε τρίτο (πλην των Προστηθέντων του), χωρίς την προηγούμενη έγγραφη έγκριση του Παρόχου Εμπιστευτικών Πληροφοριών. Στην τελευταία αυτή περίπτωση και ο τρίτος θα αναλάβει τις υποχρεώσεις εμπιστευτικότητας της παρούσας Συμφωνίας. 
Η παρούσα δεν εφαρμόζεται για τις Εμπιστευτικές Πληροφορίες οι οποίες:
(α) Μεταδίδονται με την έγγραφη συναίνεση του Παρόχου Εμπιστευτικών Πληροφοριών και εντός των πλαισίων της εν λόγω έγγραφης συναίνεσης.
(β) Έχουν ήδη γίνει δημοσίως γνωστές και για τη γνωστοποίηση αυτή δεν ευθύνεται το Μέρος που λαμβάνει αυτές και η εν λόγω δημοσιοποίηση μπορεί να αποδειχθεί με έγγραφα μέσα.
(γ) Ο Λήπτης Εμπιστευτικών Πληροφοριών ήδη γνώριζε τις εμπιστευτικές πληροφορίες κατά τη στιγμή που το έτερο Μέρος τις μετέδιδε ή τις γνώριζε χωρίς το γεγονός αυτό να αποτελεί παράβαση της παρούσας Συμφωνίας.
(δ) Είναι υποχρεωτικό βάσει νόμου ή δικαστικής διάταξης  να γνωστοποιηθούν, στις Δημόσιες Δικαστικές ή Διοικητικές Αρχές (π.χ. Εθνική Επιτροπή Τηλεπικοινωνιών και Ταχυδρομείων, Επιτροπή Κεφαλαιαγοράς, Χρηματιστήριο κλπ.) υπό τον όρο ότι ο Λήπτης Εμπιστευτικών Πληροφοριών θα ενημερώνει εγγράφως το έτερο Μέρος ώστε να του δίνει τη δυνατότητα να λάβει όλα τα αναγκαία μέτρα.
Άρθρο 3 
3.1. Ο Λήπτης Εμπιστευτικών Πληροφοριών ευθύνεται για κάθε ζημία του Παρόχου Εμπιστευτικών Πληροφοριών από την παράβαση των υποχρεώσεων της παρούσας. Σε περίπτωση παράβασης του καθήκοντος εχεμύθειας εκ μέρους των Προστηθέντων του ή του τρίτου, στον οποίο οι Εμπιστευτικές Πληροφορίες ήρθαν σε γνώση του, κατόπιν προηγούμενης έγγραφης συγκατάθεσης του Παρόχου Εμπιστευτικών Πληροφοριών, ο Λήπτης Εμπιστευτικών Πληροφοριών θα ευθύνεται εις ολόκληρον με αυτούς. 
3.2. Η μη τήρηση των ως άνω υποχρεώσεων αποτελεί σπουδαίο λόγο για την άμεση καταγγελία της σύμβασης μεταξύ των εδώ συμβαλλόμενων Μερών. Στην περίπτωση αυτή, ο Πάροχος Εμπιστευτικών  Πληροφοριών επιφυλάσσεται να ασκήσει όλα τα προβλεπόμενα από το νόμο δικαιώματά του και ιδίως του δικαιώματός του για αποζημίωση. 
3.3. Οι δεσμεύσεις του Λήπτη Εμπιστευτικών Πληροφοριών που αναλαμβάνονται με την παρούσα Συμφωνία αρχίζουν από την ημερομηνία υπογραφής της και παραμένουν σε ισχύ εις το διηνεκές. 
3.4. Τα Μέρη συμφωνούν ότι όλοι οι όροι της παρούσας είναι ουσιώδεις.
3.5. Η παρούσα Συμφωνία διέπεται από το Ελληνικό Δίκαιο. Κάθε διαφορά που σχετίζεται ή απορρέει από την παρούσα θα επιλύεται από τα καθ’ ύλην αρμόδια δικαστήρια της Αθήνας.
3.6. Ο Λήπτης Εμπιστευτικών Πληροφοριών δύναται να ορίσει οποιοδήποτε άλλο/α πρόσωπο/α ως εξουσιοδοτημένο/ους παραλήπτη/ες, καθώς και να γνωστοποιήσει νέα στοιχεία επικοινωνίας σε περίπτωση αλλαγής τους, με έγγραφη γνωστοποίηση προς τον Πάροχο Εμπιστευτικών Πληροφοριών. Σε αυτή την περίπτωση, ο Λήπτης οφείλει να διασφαλίζει ότι τα πρόσωπα που έχει ορίσει ως εξουσιοδοτημένους παραλήπτες του, συμμορφώνονται πλήρως με τους όρους εμπιστευτικότητας της παρούσας Συμφωνίας.
Η παρούσα Συμφωνία αποτελεί αναπόσπαστο μέρος της υπ’ αριθμ. Δ…. Διακήρυξης.
Για τους σκοπούς της παρούσας, ο Λήπτης ορίζει το/τα ακόλουθο/α πρόσωπο/α ως εξουσιοδοτημένο/ους παραλήπτη/ες των Εμπιστευτικών Πληροφοριών ως εξής:
· …………………………………. 
· ………………………………….
Η παρούσα Συμφωνία συντάχθηκε σε δύο (2) πρωτότυπα, και αφού υπογράφτηκε από τα Μέρη, κάθε Μέρος έλαβε από ένα (1).
ΤΑ ΜΕΡΗ
               Για την «Ε.ΥΔ.Α.Π. Α.Ε.»                                              Για την «………………»


               ……………………………………                                                ………………………………        

